
PSIHONEUROFIZIOLOGIE 


Anatomia şi fiziologia sistemului nervos central 


SNC este compus din aproximativ 75% celule. Dintre acestea, circa 
35% sunt neuroni, iar 40% celule gliale. In plus, mai găsim 15% substanţă 
extracelulară şi 10% sînge şi vase sangvine. 

Neuronul (celula nervoasă), împreună cu prelungirile ei, reprezintă 
unitatea anatomică, funcţională şi trofică a sistemului nervos. 

Toate celulele corpului urmează acelaşi tipar morfologic: 

- nucleu 

- citoplasmă 

- membrană exterioară 


Nucleul este înconjurat de o membrană care comunică cu 
exteriorul prin intermediul unor pori. El conţine molecule de ARN şi ADN; 
ADN-ul devine vizibil o dată cu condensarea care precede diviziunea 
celulară. 


Citoplasma (sau protoplasma) conţine organite generale, comune 
tuturor celulelor, şi organite specifice, care se găsesc numai la nivelul 
sistemului nervos. 

Organitele comune: 

- mitocondrii, cu rol de producere a energiei celulare; 

- lizozomi, care conţin enzime; 

- aparatul Golgi, care elaborează conţinutul veziculelor sinaptice; 

- centrionii, care apar doar la neuronii tineri, în faza de divizare. 

Organitele specifice: 

- corpusculii Nissl, cu activitate în sinteza proteinelor; 

- microfilamentele; 

- microtubulii, cu rol circulator; 

Neuronul mai conţine: pigmentul galben (lipofuscina), pigmentul 
melanic, unele enzime, apoi zinc (la nivelul hipocampului), fier (la nivelul 
substanţei negre). 


Fiecare celulă din corp are un set identic de cromozomi. Ei 
reprezintă caracteristicile unui organism şi controlează transmiterea 
caracterelor de la o generaţie la alta. Cromozomii şi ADN-ul controlează 
însăşi celula căreia îi aparţin. 

Neuronii au mai multe forme şi prezintă un aspect stelat, în care 
putem evidenția o prelungire lungă, axon, şi o serie de ramificații scurte, 
localizate de partea opusă axonului, numite dendrite. 

În general, neuronii au formă foarte variată. Numărul lor variază la 
nivelul SNC între 40-50 miliarde, iar la nivelul cortexului cerebral se 
găsesc aproximativ 14 miliarde de neuroni. 

Axonii au rolul de a transmite impulsurile electrice (influxul nervos) 
de la măduva spinării pînă la muşchii degetelor de la picioare. El poate 


atinge lungimea de 60-90 cm. Axonul asigură transmiterea excitaţiei către 
alt neuron sau către aparatul efector (muşchi, glande). 

Dendritele sunt specializate în captarea excitaţiei şi în dirijarea ei 
către operatorii situaţi în corpul neuronului. În corpul neural au loc 
procese de analiză-sinteză a informaţiei. Prin urmare, neuronul este 
asemănat cu un microprocesor logistic, capabil să efectueze operaţii de 
comparaţie, discriminare şi clasificare bazate pe criterii de ordin 
pragmatic, semantic şi sintactic. Natura şi conţinutul transformărilor 
efectuate depinde de specializarea funcţională a neuronilor. Din acest 
punct de vedere putem întîlni neuroni senzitivi, motori şi de asociație. 

Neuronii senzitivi (sau senzoriali) sunt specializaţi în recepţionarea 
informaţiei emisă de sursele din afara SNC. Aceştia formează marile 
sisteme ale sintezei aferente, care tind către SNC. 

Neuronii motori sunt specializaţi în elaborarea mesajelor de 
comandă a răspunsurilor la stimulii din mediul intern şi extern al 
organismului. Gruparea lor ierarhică formează marile sisteme ale sintezei 
eferente, care pleacă de la nivelul SNC. 

Neuronii de asociație fac legătura între neuronii senzitivi şi cei 
motori. Gruparea lor formează zonele de asociaţie (integrative) din SNC. 
Pe măsură ce trecem de la un organism inferior la unul superior, 
ponderea neuronilor asociativi şi implicit a zonelor de asociaţie creşte 
semnificativ. Astfel, la nivelul SNC, zonele de asociaţie reprezintă 
aproximativ 2/3 din suprafaţa totală. Întrucît un neuron asociativ poate 
primi semnale de la neuroni senzitivi aparţinînd unor subsisteme diferite, 
precum şi de la neuroni motori aparţinînd unor zone diferite, el poate 
efectua comparații şi integrări inter-modale. 


Membrana celulară (partea externă) a neuronilor reprezintă 
formațiunea cea mai specializată a lor. Este semi-permeabilă; permite 
trecerea diferitelor particule încărcate electric, numite ioni, către exterior 
şi invers. Există concentraţii diferite de ioni în interiorul şi exteriorul 
celulei, fapt care duce la o diferenţă de potenţial electric de aproximativ - 
65uV (potenţialul de repaus, care variază la diferiţi neuroni şi, de 
asemenea, la diferite specii de animale). Situaţia poate fi schimbată cu 
ajutorul stimulilor de diferite tipuri, mai ales a unor curenţi electrici slabi. 
In afara membranei celulare se află o cantitate mai mare de ioni de Na*, 
care au sarcini pozitive, iar în interiorul celulei, o cantitate mai mare de 
ioni de Ka”, cu sarcină negativă. 

Pe măsură ce potenţialul trans-membranal scade spre valoarea de 
+50, +55uV, apare o creştere explozivă a permeabilităţii membranei, fapt 
care permite ionilor de Na* să pătrundă în neuron, iar ionilor de Ka: să 
iasă în exterior. Acest schimb rapid deplasează potenţialul de membrană 
de la -65 la aproximativ +55uV, în timp de aproximativ 0,5 milisecunde, 
creîndu-se astfel un potenţial de acţiune. 

Prin urmare, orice factor care determină o creştere bruscă a 
permeabilităţii membranei pentru ionii de Na* de la exterior produce o 
secvenţă de modificări rapide ale potenţialului de membrană. Această 
secvenţă poartă numele de potenţial de acţiune. Modificările durează 
cîteva fracțiuni de secundă, după care potenţialul de membrană revine la 
valoarea sa de repaus. Factorii care pot declanşa o astfel de activitate pot 
fi mecanici, termici, chimici, electrici. După ce potenţialul de acţiune 


atinge valoarea maximă de +55uV, membrana se întoarce rapid la 
valoarea sa de repaus. 

Structura membranei neuronale, care permite apariţia potenţialului 
de acţiune, permite şi propagarea lui de-a lungul neuronului, din punctul 
din care a luat naştere. Astfel, unda de activitate electrică (sau 
depolarizarea), adică variaţia explozivă a potenţialului de membrană de la 
-65 la +55uV, trece de-a lungul membranei neurale. Dacă se plasează pe 
membrană un electrod înregistrator format dintr-un fir subţire, el va 
înregistra această undă ca pe o apariţie de activitate electrică. Acesta 
este influxul nervos. 

Dacă potenţialul de acţiune apare succesiv prin stimulare, el poate 
fi înregistrat ca secvenţe de impulsuri electrice. Fiecare parte a 
membranei traversată de un impuls rămîne inactivă pentru o perioadă de 
aproximativ 4 milisecunde. Influxul nervos se transmite într-un singur 
sens: potenţialele de acţiune sunt iniţiate de dendritele neuronului, după 
care influxul nervos este propagat de-a lungul neuronului în direcţia 
dendrită — corp celular — axon > terminalele tuturor ramurilor acestuia. 

Viteza de conducere a influxului nervos poate fi calculată după 
distanţa dintre punctele de aplicare şi culegere prin care trece potenţialul 
de acţiune, distanţă caracterizată prin timpul de trecere între cele două 
puncte. Viteza de conducere variază pentru fiecare fibră nervoasă, 
situîndu-se între 0,5 şi 170 m/s. Viteza de conducere este mai mare în 
fibrele mielinice şi în cele cu diametru mai mare. Astfel, fibrele pentru 
durere au un diametru de lu şi o viteză de conducere de 1 m/s. Fibrele 
eferente fusurilor musculare au un diametru de 13u şi o viteză de 
conducere de 75 m/s. Fibrele pentru sensibilitatea profundă au diametrul 
de 3u şi viteza de conducere de 11 m/s. 

Proprietăţile generale care stau la baza activităţii neuronilor sunt: 
excitabilitatea, conductibilitatea şi labilitatea. 


Activitatea de fond, spontană a neuronilor 

Mulţi neuroni posedă proprietatea de a descărca impulsuri ritmic, 
fără acţiunea unui excitant. Această activitate continuă şi după 
întreruperea, prin narcoză (anestezie) a contactelor sinaptice. 

La nivelul sistemului nervos există, în afară de neuroni, şi celule 
gliale. Numărul celulelor gliale din SNC este de circa 5-6 ori mai mare 
decît numărul neuronilor. Celulele gliale nu sunt doar celule de susţinere, 
ci joacă un rol important în transportul de gaze, electroliți şi metaboliți de 
la nivelul vaselor sangvine pînă la nivelul celulei nervoase. 


Sinapsa 


Neuronii nu sunt interconectaţi fizic între ei; dacă ar fi, atunci 
potenţialele de acţiune s-ar propaga în toate direcţiile. Intre terminalul 
unui axon şi neuronul următor există o discontinuitate. Conexiunea dintre 
neuroni, ca şi cea dintre neuroni şi elementele receptoare şi executive, se 
realizează prin intermediul unui mecanism complex: sinapsa. Cercetările 
morfologice au evidenţiat că locul de contact dintre aceste terminaţii 
nervoase prezintă o proeminenţă care poate avea formă de inel, 
proeminențe, bulb, buton sau varicozitate. Toate aceste formaţiuni sunt 
cunoscute sun numele de butoni sinaptici. 


În general, sinapsa reprezintă o barieră pentru potenţialul de 
acţiune care se propagă către terminalul axonal (sau presinaptic) 
Structural, sinapsa cuprinde: 

- membrana presinaptică, conținînd vezicule sinaptice; 

- membrana postsinaptică; 

- spaţiul dintre cele două membrane, numit spaţiu sinaptic. 

Sinapsele pot fi: axo-somatice, axo-dendritice, dendrito-denaritice 
şi axo-axonale. După efectul produs la nivelul neuronului receptor 
putem distinge sinapse excitatorii şi sinapse inhibitorii. Sinapsele 
excitatoare depolarizează membrana postsinaptică, iar cele inhibitorii o 
hiperpolarizează. La acestea se adaugă s/inapsele receptoare senzoriale, 
prin care se face trecerea influxului de la nivelul celulelor senzoriale, 
periferice, la structurile neuronale specifice care intră în alcătuirea 
sistemului sintezei aferente, şi sinapsele efectoare, prin care se transmit 
semnalele de comandă de la centrii sintezei aferente la organele 
executive, de răspuns (glande şi muşchi). După mecanismul de 
transfer al excitaţiei de la nivelul neuronului emitent la cel al neuronului 
receptor, se presupune existenţa a două tipuri de sinapse: cu transmitere 
electrică şi cu transmitere chimică. 


Acetilcolina este transmiţătorul chimic de la nivelul joncţiunilor 
neuro-musculare şi de la nivelul multor alte sinapse din SNC. Toţi 
neurotransmiţătorii sunt produsul activităţii secretorii a neuronilor, 
secreție care se intensifică în cursul stimulărilor externe. S-a constatat că, 
la fiecare impuls nervos, se degajă şi se pun în mişcare aproximativ un 
milion de molecule de acetilcolină. La nivelul segmentului postsinaptic, 
neurotransmiţătorii sunt supuşi unui proces chimic de descompunere prin 
intermediul unor agenţi speciali numiţi enzime. Pentru ca aceste contra- 
substanţe să devină eficiente şi să asigure preluarea continuă de către 
membrana postsinaptică a  influxului de la nivelul membranei 
presinaptice, este necesar ca ele să fie produse în cantitate suficientă şi 
să acţioneze rapid asupra substanţei transmiţătoare. Experimental s-a 
dovedit că enzima colinesterază se produce într-o cantitate de cinci ori 
mai mare decît minimul necesar, iar viteza ei de reacţie este foarte 
ridicată. 

Sinapsa reprezintă o barieră pentru potenţialul de acţiune care se 
propagă către terminalul axonal presinaptic. Potenţialul de acţiune 
trebuie să se transmită trans-sinaptic către membrana postsinaptică a 
neuronului următor. Transmiterea trans-sinaptică se face pe cale chimică. 
Neurotransmiţătorii sunt stocaţi în terminalul sinaptic sub forma unor 
vezicule sferice. Cînd un potenţial de acţiune ajunge în regiunea 
presinaptică, el stimulează un anumit număr de vezicule pentru ca ele că 
migreze şi să se unească cu membrana neurală propriu-zisă a celulei, care 
delimitează sinapsa. De aici, veziculele îşi eliberează conţinutul în spaţiul 
sinaptic. Moleculele de transmiţător difuzează trans-sinaptic şi se combină 
cu receptorii de pe membrana postsinaptică.  Moleculele de 
neurotransmiţător au o anumită configuraţie spaţială care se adaptează 
perfect configurației spaţiale a moleculei de receptor. 

Interacțiunea între transmiţător şi receptor este de scurtă durată, 
dar produce o schimbare în permeabilitatea membranei post-sinaptice. 
Pentru producerea transmiterii sinaptice trebuie ca la terminalul 


presinaptic să ajungă suficiente impulsuri într-un interval scurt de timp, 
pentru a determina eliberarea unei cantităţi suficiente de transmiţător în 
sinapsă. 

Sistemul nervos nu operează de-a lungul unor linii drepte, pentru 
că un impuls nervos dintr-un neuron reprezintă produsul însumat a sute 
de mii de impulsuri către acel neuron. 


Proprietăţile sinapsei 


1. Conducerea la nivelul sinapsei este unidirecţională. 

2. Descărcarea repetitivă relevă că o singură salvă sincronă de 
impuls aplicată presinaptic unui neuron evocă deseori, dar nu totdeauna, 
o salvă de virfuri în neuronul post-sinaptic. 

3. Neuronul postsinaptic nu răspunde la fiecare stimul dintr-o salvă 
de stimuli repetitivi. 

4. Inhibiţia sinaptică se produce la nivelul unor sinapse în care 
consecinţa activităţii presinaptice nu este excitație, ci depresie a 
activităţii în neuronul postsinaptic. 

5. Întîrzierea sinapsei se datorează faptului că transmiterea 
sinaptică necesită un anumit timp pînă cînd substanţa 
neurotransmiţătoare este descărcată de terminaţiile presinaptice, pînă 
cînd neurotransmiţătorul difuzează la nivelul membranei neuronale post- 
sinaptice. Timpul minim pentru acest proces este de aproximativ 0,5 
milisecunde. 


Sinapsa, unul din substraturile cele mai importante ale plasticităţii 
sistemului nervos, stă la baza unor importante funcţii superioare, cum ar 
fi învăţarea, memoria. Utilizarea frecventă a unei sinapse duce la 
extinderea suprafeţei ei. 


